KOMISIJOS REGLAMENTAS (EB) Nr. 124/2008
2008 m. vasario 12 d.
dėl kriaušių tiekimo laikotarpių 2007-2008 prekybos metais nukrypstantis nuo Reglamento (EB) Nr. 1535/2003
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro perdirbtų vaisių ir daržovių produktų rinkų organizavimo (1), ypač į jo 6 straipsnį,
kadangi:
(1)
Reglamentu (EB) Nr. 2201/96 nustatyta pagalbos schema nuo 2008 m. sausio 1 d. panaikinta Tarybos reglamentu (EB) Nr. 1182/2007 (2), nustatančiu konkrečias taisykles vaisių ir daržovių sektoriui. Tačiau tokia pagalbos schema toliau taikoma 2007-2008 prekybos metais produktams, kuriems taikoma Reglamento (EB) Nr. 1152/2007 55 straipsnio 1 dalis.
(2)
2003 m. rugpjūčio 29 d. Komisijos reglamento (EB) Nr. 1535/2003 3 straipsnio 2 dalies c punkte, nustatančiame išsamias Tarybos reglamento (EB) Nr. 2201/96 dėl pagalbos perdirbtiems iš vaisių ir daržovių produktams schemos taikymo taisykles (3), nustatyta, kad pagalba teikiama tik už perdirbimo pramonei nuo liepos 15 d. iki gruodžio 15 d. pateiktas kriaušes.
(3)
2007 m. gruodžio mėnesį Italijos gamybos regionuose dėl streikų transporto sektoriuje susidarė ypatingos aplinkybės, dėl kurių labai intensyviu tiekimo laikotarpiu sutriko tiekimas į perdirbamosios pramonės įmones. Dėl to gamintojai ilgiau užtruko pateikdami visą produkciją ir buvo vėluojama vykdyti tiekimo grafiką.
(4)
Kad dėl šių aplinkybių gamintojai nenukentėtų, reikėtų išimties tvarka ir tik 2007-2008 prekybos metams, nukrypti nuo Reglamento (EB) Nr. 1535/2003 3 straipsnio 2 dalies c punkte nurodytų datų.
(5)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 1535/2003 3 straipsnio 2 dalies c punkto ir tik 2007-2008 prekybos metų atveju pagalba bus teikiama už kriaušes, pateiktas perdirbamajai pramonei nuo 2007 m. liepos 15 d. iki 2008 m. sausio 15 d.
2 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2008 m. vasario 12 d.